정조 12년
戊申三月十二日未時上御誠正閣陳箚館官入侍時左副承旨曺允大右副承旨洪仁浩假注書趙台榮記注官金鳳顯記事官金祖淳應敎鄭萬始校理李百亨趙鎭宅副校理吳泰賢修撰金履翼副修撰金熙采宋祥濂以次進伏訖上曰玉堂進前萬始等進伏上下玉堂箚子敎曰有下詢事特命入侍箚子先爲讀奏萬始展箚欲讀上曰應敎只署謹悉而未及拜箚云呈箚前果見草本乎萬始曰入來時於路上霎見矣上曰然則應敎就座首校理讀奏可也萬始退伏百亨讀箚子訖上良久下敎曰領相賓筵所奏豈其本心而然哉蓋莫之爲而爲者也大抵李魯春原疏旣命還給不爲謄頒則其時諸臣理難詳知況領相以多年休退之人不干朝事無怪其不知設或略有所聞年久之後尙患其不記又況全然不知者乎領相疏有天奪其魄等語故在予慰勉之意雖以過矣爲批亦非謂初無所失云爾然諒其本心實非故犯則無妄云云者正道出其心事也伊日適因右相之不參有所酬酢則領相因言端遽發此事而亦非單擧李魯春而請放也以尹得孚事轉輾及於李魯春矣不然則揆之天理人情豈欲自陷於罔測之科而甘與凶逆同歸哉執此推之領相疏中所謂天奪其魄亦非過實之語也今以不知爲罪則領相固當甘受而至於堂箚中聲罪之辭豈不萬萬不近理不諒情乎且執迹而有所論列則猶之可也誅心而直驅罔測則豈成說乎箚辭中凶國害公等語必有所稱量而發非不知遽加摧折予欲從容處之故特借方寸之地逐條下詢諸玉堂拜箚之時亦必無無意見而然其各悉陳可也百亨曰殿下雖不賜俯詢固將齊籲而洞陳況假方寸之地有此從容下詢之擧臣等敢不竭底蘊而仰對乎大抵亂臣賊子何代無之而自天地剖判以來亘古今窮兇絶悖者未有如夏賊者當時廷臣雖碎首天陛卽地滅死猶不足以洩冤憤之萬一而劓殄之律雖云用适雲之例而凶種逆孼尙今生存亦未可謂快伸極法矣凡今北面於朝廷者語到夏賊二字思之心顫言之眦裂夏賊之凶逆非一朝一夕之故則其徒黨血胍宜亟究覈而草草治獄一無所問渠則自呈其惡而誅止其身窩窟根柢尙未鋤拔萬古天下豈有治逆之如此疎漏者哉群下憤冤之情常以爲天理昭著則終有自綻之時乃者魯春以初攻尹得孚之人忽於夏賊作逆之後以前應敎投疏自劾反救得孚掇拾夏賊之凶言肆然無忌憚之意究厥心腸與夏賊一而二二而一也殿下過推好生之德自南間而移置馬房自保放而遽命酌配尙使偃息自在失刑之歎雖甚痛惋苟欲知夏賊之徒黨也根柢也則惟在於一問魯春故方待用刑之時更申訊鞫之請矣豈意今日遽有金致仁之事哉致仁卽一國所謂元老也其年齒也地位也受恩之厚也得君之專也果何如且於十五年廢棄之餘一朝畀之以鼎軸之首殿下擧國而聽之恩山德海未足喩其萬一一國之人孰不知恩造之如此際遇之如此則設有素所蘊畜之凶心固當革面改圖一心奉上以圖涓埃之報乃反恣行胸臆全事偏私將主於叵測無嚴之境識者之憂歎一世之側目固已久矣殿下亦何以盡燭之乎臣等每念國事世道誠不知至於何境憧憧於漆室之中者亦豈無人乎果於日前賓對之奏而其心迹綻露無餘矣伊日臣則不登筵席而但伏聞請釋李魯春之事繼又伏見聖批及渠之疏箚其粧撰眩亂之迹有不可自掩臣等於是乎始知天理無往而不昭著矣此豈爲人之所使而然渠亦莫知然而自呈其罪也箚辭中宿處難忘凶圖自呈八字竊以爲覷破其心迹矣蓋自魯春事以後夏賊之綢繆排布幾無形跡之可尋今者金致仁出而夏賊之窩窟始乃得之此豈非天理之昭著者乎臣等職在論思義切沐浴敢此相率而仰籲矣上曰箚辭已沒斟量而所奏又不擇口惟以不近似不當理之說勒加構誣玉堂事誠駭然矣只可隨問仰對何得拖及怪駭說話乎領相何爲而爲夏賊之窩窟乎所奏誠萬萬無據矣百亨曰臣當悉陳其所以然矣上曰雖欲驅人於白地豈可得乎伊日言端適及於右相之不參次對轉以至於尹得孚李魯春領相所奏果是無情之事信口之辭然執其迹則極駭愕也大妄發也今若稱停文字平說罪過則夫誰曰不可乎予於諫臺疏批顯示嘉奬之意蓋以此也且有一言可以譬解者殺人者死固法也而今有殺人者苟非有意故犯則亦有邂逅勿償命過失勿成獄之律此乃無情與有意之分也領相向筵之奏屬之無情可乎歸之有意可乎諸玉堂如是陳箚謂予可以允從而爲之乎否耶百亨曰沬血齊籲果以蒙允爲望矣上曰無多談也此玉堂向於講筵因文義盛言僻字之弊故予固以爲如何且已知其有意而發然嫌於抉摘言語姑不明白說破矣大抵予之委任領相豈有偏係而然乎予旣未敢追先烈領相亦安及前人而乃心則惟在於建極予與領相常所交勉者也今因事端欲售敲撼之計者豈不非乎百亨曰金致仁之一心偏係不能仰體聖念雖極可駭而何敢於聲討之時內挾敲撼之計乎上曰領相非病風喪性之人則豈有明知其必陷罔測之境而故發此關係莫重之言乎特以夏賊及尹得孚李魯春事皆出於領相休退之時故魯春之疏謂以不過反復其辭付之可笑云云推此亦可知其全不知魯春之罪犯矣諸玉堂則知魯春之所以爲魯春乎大抵時之一字本非不好底字時義時措皆好箇字而至於今日朝廷上時字則忽有對立之字卽賊字也逆字也立乎人之朝食君食衣君衣卽所謂時人也外此而別立名目必欲角勝而戕害非逆而何非賊邊而何古人云今天下一君矣四海一國矣旣無之魯之鄒之道則捨是時而將何往乎是知欲與時背馳者必有別般渠輩之時故也於是乎爲逆爲賊了無忌憚駸駸入於禽獸之域可勝痛哉若於時字一毫有各立之意則雖自謂如周公孔子決難容貸而惟其生死向前以時爲歸則雖曰盜跖之徒亦皆可以許之矣自古以來或有朔蜀浙閩之標榜至於我朝亦有東西老少之名目而亦何嘗有時與賊時與逆之竝立而互對者乎昔在孝廟朝勳臣久執國柄至有自點之作逆故進用士流以調劑之而誅一自點之外亦無以時字歸之於勳臣者今日攻時之論予誠不知其何故也爲今之計惟在痛革其弊無論某般人同歸於一時字取捨施措皆於時字中求之則畢竟食效或可以恢蕩消融偕底大道故予果起用領相委任責成領相亦復以是自任者今已數年領相之本末長短予亦豈不知乎筵席酬酢廟堂注措惓惓於此箇道理則豈有身任其責而忽發此背馳之言同歸於亂逆之科者乎予所謂非病風喪性則決是無情之事云者豈不明白之甚者乎且以常情言之擧國以聽隨事眷遇果如玉堂之言則有甚不足必欲歸於夏賊之黨乎百亨曰夏賊作逆之前亦爲吏參凶逆之漸每生於患得失之心亦豈以祿位高下遽已其無厭之心乎金致仁賓筵之奏畢露其眞贓而伊後遁辭輒曰不知者其誰欺乎尤可痛也上曰眞贓云云果何指也百亨曰卽此筵奏而眞贜可知矣上曰豈其然乎眞箇不知而言也百亨曰臣等所知金致仁豈有不知之理乎上曰休退之時何預於朝廷之事雖有朝紙之得見者亦何由記知於年久之後乎百亨曰雖小於此事者決無不知之理則況此事乎設令眞有所不知而名曰大官諉以休退不能知此等忠逆關頭者亦是罔赦之罪也上曰領相若眞箇知而爲此則予豈或質言乎入侍玉堂中吳泰賢參伊日次對想必傳說於僚員矣領相之言果可謂有心乎泰賢曰筵席之上無難發口決非無心之事矣履翼曰設令曾前則容或不知及其欲請疎放而入來也豈不有揣摩經營者乎百亨曰無經營而遽發口必無是理矣鎭宅曰無論知不知以李魯春姓名三字遽然擬議於疎放者其心太無嚴矣熙采祥濂曰臣等所陳實是公議矣上曰予於丙申有先攻其黨之逆之敎矣大抵領相事業卽聲討趙時偉之逆而已在玉堂道理宜先討時偉之逆而今乃斷斷於領相乎百亨曰金致仁事事在目下故不容緩聲而俄承講筵時文義事下敎又承此敎實慙忱誠之未孚然臣豈敢拘於色目有所先後於懲討之大義乎上曰領相之見嫉於人不一其端而輒咎其偏係則今此乖當之聲討予安得無疑於挾憾乎履翼鎭宅等曰臣等之一辭請討豈皆挾憾之言乎上曰李魯春事根因蓋自癸卯朝參日尹得孚筵奏而發矣得孚斥人之朋友師生間事自以爲敦人倫云爾則亦應識君臣之倫豈眞爲夏賊之黨與而夏賊之重通得孚亦豈眞愛得孚而然哉特取得孚之不用於時故耳夏賊六月疏中時之一字已兆七月之凶逆則魯春敢於夏賊作逆之後掇拾其口氣此豈但右袒夏賊而止哉精神所注只在於下款一時字則予所痛惡而深誅之者此也至於得孚則臺望更點後忽斥義理主人之徐判府此雖可痛而謂之夏賊之同情則恐未必然矣且甲辰之冬任事之人不善周旋欲速不達而魯春之事出焉至於乙巳春斗恭之出而脈絡根柢槪可知矣今欲勒加極罪於大臣是果何心乎若以予爲有一毫疑貳於領相而外加慰藉云則不幾近於吳翼煥疏中好惡欠誠之說乎設如玉堂之言領相果未脫然於賊邊則予豈擧而任之乎二年廊廟耿耿於打破攻時字之圈套而今反陷於坑穽爲領相萬萬不幸之事而予亦恐爲欠誠之口實此眞傷痛者也伊日信口之言蓋因情志密勿無言不到之致而末梢收拾如是難處以是而罪領相則猶可說也百亨曰殿下苟欲打破積弊一心平蕩則雖非金致仁一人豈無可以任事者乎上曰玉堂第思之今日朝廷果有勝於領相者乎予非私好而然也苟有罪也雖百領相當以其罪罪之天下之林葱者皆人則亦豈患無人乎哉然領相今日之事萬萬無罪予之詳諭至此而終不解惑耶百亨曰殿下辭敎之懇惻臣豈不仰體而每於治逆義理或歸於寬縱故亂賊之接迹未必不由於是此等下敎伏望還收焉履翼曰以其際遇之密勿有此至重之負犯尤極痛惋而聖意靳允至此臣等之惑滋甚矣上曰玉堂終不解惑則雖謂予惑於領相亦不辭耳半日酬酢徒歸屑越此非說去說來之事堂箚雖曰體重大臣所當敬禮取捨輕重玉堂亦應知之矣謂王言不信則予固無奈而如以予言爲可信則此箚子還爲持去而政院書頒堂箚還持去可也百亨曰有玉堂之後豈有陳箚討逆而還爲持去之例乎殿下雖以堂箚與大臣有所輕重爲敎而金致仁所負犯乃是逆臣則何可以大臣待之乎上曰此言尤可駭也予欲從容洞諭使諸玉堂自覺而終不承命處分亦何難乎登筵諸人中果無欲爲持去之人乎百亨等曰臣等願被重罪而實不敢還爲持去矣上曰諸玉堂當一竝竄配斯速退出可也百亨等退出仁浩曰玉堂聯箚實是公議而前席奏對辭嚴義正殿下過加摧折罰又過中伏望亟爲收還焉上曰當該承旨推考出榻敎上曰推考房承旨先退可也仁浩退出萬始曰臣雖未參拜箚而所懷與諸僚一般矣上曰當該玉堂遞差出榻敎萬始退出上曰左副承旨書出傳敎可也允大曰諸玉堂處分萬萬過中臣不敢承寫矣上曰然則何不於賓筵顧詢時有所奏而今乃云云耶允大曰伊日旣無兩司而玉堂亦無一言故臣則只認承旨首發之無例而不得仰奏矣上曰苟可言也雖翰林可以開口況承旨乎仍命書傳敎曰堂箚此何擧也此非乘機下石因事逞毒乎筵敎不啻千言萬語如許爭抗之習如許駭悖之擧前所未有予豈以不近理之說顧護領相乎似此樂禍之人不可以玉堂待之館箚諸臣爲先北道竄配原箚已焚之矣上曰諸玉堂以一羅將押送而今日內越送京畿境事分付可也命書傳敎曰當該承旨遞差仍命退諸臣以次退出